**POKYNY K UBYTOVANIU PRE AKADEMICKÝ ROK 2022/2023**

1) **Študent** prvého, druhého a tretieho stupňa štúdia, ktorý **si podá elektronickú žiadosť** o ubytovanie prostredníctvom **Rezervačného systému**: <https://ubytovanie.stuba.sk/>, (ďalej len „Systém“) bude Systémom automaticky upozornený (emailom) na dodržanie, v Systéme uvedenej, lehoty splatnosti ceny za ubytovanie a jej realizáciu pod správnym variabilným symbolom a v stanovenej výške.

2) **Študentovi** prvého, druhého a tretieho stupňa štúdia, ktorý neuhradí cenu za ubytovanie za I. platobné obdobie v stanovenej lehote splatnosti, t.j. do 5.9. alebo ju uhradí pod nesprávnym variabilným symbolom, sa nebude rušiť ubytovanie. Študent za oneskorenú platbu resp. za nesprávnu stanovenú výšku platby uhradí úrok z omeškania a zmluvnú pokutu.

3) Systém automaticky **zruší ubytovanie** študentovi prvého, druhého a tretieho stupňa štúdia, ktorý si do stanoveného termínu od pridelenia ubytovania **nerezervuje izbu**.

4) Po zrušení ubytovania z dôvodu, ktorý je uvedený v bode 3) zašle Systém študentovi správu (e-mail) o zrušení jeho ubytovania.

5) **Termíny v Rezervačnom systéme (RS):**

a) **do 31.1.2022** zverejnenie Kritérií pre ubytovanie študentov STU.

b) Systém sa spúšťa **od 6.6.2022.** Podmienkou pre spustenie RS je **dodanie dodatkov** fakúlt a ÚM STU ku kritériám pre ubytovanie študentov. Dodatky je potrebné zaslať najneskôr **do 30.5.**

c) podávanie elektronických žiadostí pre pridelenie ubytovania **do 15.07.2022** (23:59:59). Tento termín neplatí pre novo nastupujúcich študentov – prvákov, ktorým tento termín určí príslušná fakulta.

d) odovzdávanie potvrdení (dokladov) pre získanie dodatočných bodov podľa kritérií **do 24.6.2022**. Doklady je potrebné odovzdať kontaktným osobám, ktoré sú uvedené v Systéme (Študijnopedagogické oddelenie, resp. Ubytovacia komisia príslušnej fakulty), počas úradných hodín.

e) **Rezervácia izieb:**

**1. kolo rezervácií** - od **15.6.2022** (00:00:00) do **30.6.2022** (23:59:59)

**2. kolo rezervácií** - od **01.7.2022** (00:00:00) do **31.7.2022** (23:59:59)

Schvaľovanie rezervácií pre 1. a 2. kole bude prebiehať **1.8.2022**.

**3. kolo rezervácií** (pre novo-nastupujúcich študentov - prváci) - od **02.8.2022** (00:00:00) do **09.8.2022** (23:59:59)

Schvaľovanie rezervácií pre 3. kole a prideľovanie izieb bude prebiehať **10.8.2022**.

**4. kolo rezervácií** - od **11.8.2022** (00:00:00).

f) informácie o rezerváciách izieb sú zverejnené v Systéme v sekcii "Rezervácie a Ubytovanie".

6) Prihlásenie do Systému **pokračujúcich** študentov sa realizuje na základe prihlasovacieho mena a hesla do AIS.

7) Prihlásenie do Systému **novo-nastupujúcich** študentov sa realizuje na základe prihlasovacieho mena, ktorým je číslo prihlášky a na základe hesla, ktorým je rodné číslo študenta (bez lomítka).

8) Rezervácia a prenechávanie izieb: Študent prvého a druhého stupňa štúdia si môže

• **v 1. kole rezervovať:**

a) vlastnú izbu (na ktorej býval v predchádzajúcom akademickom roku), ak nie je blokovaná,

b) izbu prenechanú, ktorú mu prenechal iný študent. Prenechať izbu je možné len osobe rovnakého pohlavia ako je osoba, ktorá izbu prenecháva (za dodržaní všetkých ostatných kapacitných obmedzení).

V prípade, že študent prvého, druhého a tretieho stupňa štúdia býval na izbe, ktorá je pre akademický rok 2021/2022 blokovaná, alebo býval v ŠD, kde jeho fakulta nemá pridelenú ubytovaciu kapacitu, môže si rezervovať izbu **až v 2. kole**, a to len na tom ŠD, kde má jeho fakulta pridelenú ubytovaciu kapacitu. Blokovanú izbu si študent nebude môcť rezervovať resp. prenechať inému študentovi. Končiaci študenti budú môcť prenechávať študentom svoje súčasné izby aj keď v čase rezervácie izieb, končiaci študenti už nebudú ubytovaní na ŠD. Podmienkou je, aby končiaci študent bol ubytovaný v ŠD v čase, kedy sa budú izby preberať do systému, a to je **30.5.2022**.

• **v 2. kole rezervovať**:

ľubovoľnú izbu (maximálne 5 izieb) na internátoch, na ktorých má fakulta na ktorej študent študuje pridelené ubytovacie kapacity (mužskú izbu si môžu rezervovať len muži, ženskú izbu si môžu rezervovať len ženy).

• **v 3. kole si rezervovať** ( rezervácia je vyhradená len pre možnosti rezervácie izieb **budúcim prvákom** na STU):

ľubovoľnú izbu s voľnou kapacitou, len na internátoch, na ktorých má príslušná fakulta na ktorú študent nastupuje pridelené ubytovacie kapacity. Mužskú izbu si môžu rezervovať len muži, ženskú izbu si môžu rezervovať len ženy. Upozorňujeme, že budúci prvák si môže rezervovať izbu až po zápise na štúdium z dôvodu, že kapacity na jednotlivých internátoch STU sú rozdelené presne podľa fakúlt a pred zápisom nie je známe, či študent nastúpi resp. na ktorú fakultu nastúpi (študent môže byť prijatý na viacero fakúlt súčasne). Študent pri **rezervácii izby musí mať pridelené AIS ID číslo**.

• **v 4. kole** **si rezervovať** (všetci študenti, ktorým nebola schválená rezervácia a majú pridelené ubytovanie): ľubovoľnú izbu s voľnou kapacitou (bez patričného počtu schválených rezervácií) na internátoch, na ktorých má fakulta na ktorej študent študuje pridelené ubytovacie kapacity (mužskú izbu si môžu rezervovať len muži, ženskú izbu si môžu rezervovať len ženy). Ak má študent pridelené ubytovanie, tak rezervácia v tomto kole bude okamžite **automaticky schválená**.

9) Pre pokračujúcich študentov fakulta **prideľuje ubytovanie** až po **15.7.**, nakoľko do uvedeného termínu, si študenti môžu podávať elektronické žiadosti o ubytovanie.

10) Na ŠD Mladá Garda a Mladosť budú izby označené ako dievčenské a chlapčenské v takom pomere, ako v akademickom roku 2021/2022.

11) Ubytovaciu kapacitu doktorandom denného štúdia schvaľuje Ubytovacia komisia STU a ubytovanie prideľuje Ubytovací referát Správy ÚZ ŠDaJ.

12) **Doktorand 1. ročníka**, ktorý absolvoval štúdium druhého stupňa na STU, je povinný pred rezerváciou izby vyznačiť v Systéme, že žiada **o doktorandské ubytovanie**. V prípade rezervácie izby zo študentskej kapacity, Ubytovací referát Správy ÚZ ŠDaJ **zruší túto rezerváciu** a pridelí doktorandovi ubytovanie na doktorandskej izbe.

13) Doktorand 1. ročníka, ktorý absolvoval štúdium druhého stupňa na inej VŠ (všetky ročníky) si musí podať písomnú žiadosť o ubytovanie na Ubytovací referát Správy ÚZ ŠDaJ, Bernolákova 1, 811 07 Bratislava, na základe ktorej mu izbu bude rezervovať.

14) Doktorand pokračujúceho ročníka si podá elektronickú žiadosť na ubytovanie a v 1. kole si v ubytovacom systéme **rezervuje**:

a) vlastnú izbu, ktorá je na príslušnom ŠD vyhradená pre ubytovanie doktorandov,

b) izbu, ktorú mu prenechal iný doktorand. Prenechať izbu je možné len osobe rovnakého pohlavia ako je osoba, ktorá izbu prenecháva (za dodržaní všetkých ostatných kapacitných obmedzení).

15) **Zahraničný študent a študent študujúci v rámci akademickej mobility,** si v prípade záujmu o ubytovanie, **musí podať elektronickú žiadosť** o ubytovanie prostredníctvom **Rezervačného systému**: <https://ubytovanie.stuba.sk/>en. Prihlasovacie údaje (meno a heslo) do AIS mu poskytne príslušná fakulta. Po podaní žiadosti bude študent zaradený do poradovníka príslušnej fakulty. Ubytovanie a izbu mu prideľuje Ubytovací referát Správy ÚZ ŠDaJ na základe rozhodnutia príslušnej fakulty.

16) V prípade, že niektorá fakulta nevyčerpá ubytovaciu kapacitu pre doktorandov pridelenú na príslušnom ŠD STU, Ubytovací referát Správy ÚZ ŠDaJ prerozdelí kapacitu podľa prijatej metodiky medzi ostatné fakulty.

17) V prípade, že niektorá fakulta nevyčerpá pridelenú ubytovaciu kapacitu pre zahraničných študentov na príslušnom ŠD STU, Ubytovací referát Správy ÚZ ŠDaJ prerozdelí kapacitu podľa prijatej metodiky medzi ostatné fakulty.

18) **Študent**, ktorý odchádza v zimnom semestri na študijný pobyt **Erasmus**, nepodáva v Systéme elektronickú žiadosť o ubytovanie pre daný akademický rok. Najneskôr 30 dní pred príchodom z Erasmu je študent povinný zaslať na Ubytovací referát Správy ÚZ ŠDaJ STU mail, v ktorom oznámi presný dátum, kedy sa chce ubytovať. Takémuto študentovi bude pridelená izba, ktorá bude v danom čase voľná na tých ŠD, na ktorých má príslušná fakulta, ktorej je študentom, pridelené ubytovacie kapacity.

19) **Do 15. septembra** daného akademického roka prideľuje ubytovanie študentom Ubytovacia komisia príslušnej fakulty.

20) **Od 16. septembra** daného akademického roka prideľuje ubytovanie študentom a rezerváciu konkrétnej izby Ubytovací referát Správy ÚZ ŠDaJ.

21) **Preubytovanie** študentov na jednotlivých ŠD sa vykonáva najskôr až v mesiaci november a to len vo výnimočných prípadoch. V prípade výmeny izieb už schválenej rezervácie je možné písomne emailom požiadať Ubytovací referát Správy ÚZ ŠDaJ STU, ešte pred samotným ubytovaním študentov.

22) **Prideľovanie ubytovania** sa realizuje na základe Systémom vytvoreného poradovníka príslušnej fakulty. V prípade, že sa študent predčasne odubytuje z niektorého ŠD, voľné miesto sa pridelí prioritne podľa nasledovného kľúča:

a) študentovi, ktorý je prvý v poradovníku tej istej fakulty, z ktorej bol aj odubytovaný študent,

b) vyberie sa záujemca o ubytovanie z poradovníka inej fakulty, ktorá má na danom ŠD pridelenú ubytovaciu kapacitu,

c) vyberie sa záujemca o ubytovanie z poradovníka inej fakulty, ktorá nemá na danom ŠD pridelenú ubytovaciu kapacitu.

23) **Študent**, ktorý má záujem o ubytovanie je povinný v pravidelných intervaloch (minimálne raz za 14 dní) **aktualizovať**, t.j. potvrdzovať v Systéme ( v sekcii **Požiadavky a profil/ Žiadosť o internát**) svoju **žiadosť o ubytovanie**. Prvá aktualizácia je potrebná až od 10.10., dovtedy nie je potrebné nič predlžovať, žiadosť o ubytovanie je dovtedy platná. Študent je upozornený emailom na exspiráciu žiadosti. V prípade, že si študent neaktualizuje žiadosť o ubytovanie, je z poradovníka príslušnej fakulty vyradený. Späť do poradovníka sa študent dostane ak si aktualizuje svoju žiadosť o pridelenie ubytovania. Upozorňujeme, že z uvedeného dôvodu sa študent môže v poradovníku pohybovať.

24) Jednotlivé fakulty a Ústav STU sú povinné zabezpečiť, aby novo-nastupujúci študent mal pri zápise bezodkladne **pridelené AIS ID**, ktoré je nevyhnutnou podmienkou **pre rezerváciu izby a úhradu ceny** za ubytovanie a následné priradenie platby.

25) Jednotlivé fakulty STU sú povinné zabezpečiť zápisy novo-nastupujúcich študentov v mesiacoch júl – august.

V Bratislave, 11.5.2022 Ubytovacia komisia STU